P. Farkas, poslanec: (2001-09-06):
Taktiež predseda Národnej rady posúdil uvedený návrh v termíne a podľa § 70 ods. 1 zákona Národnej rady Slovenskej republiky o rokovacom poriadku a podľa legislatívnych pravidiel zaradil ho na rokovanie 51. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady Slovenskej republiky o rokovacom poriadku. Ďakujem, pán predsedajúci. I. Presperín, podpredseda NR SR: Ďakujem, pán predseda výboru. Prerušujem rokovanie o tomto bode programu. Vážení páni poslanci, panie poslankyne, tak ako bolo vopred oznámené, je 17.45 hodín, prerušíme rokovanie do 18.00 hodiny. Žiadam poslancov koaličných strán, aby prišli do kinosály. Po hlasovaní by sme sa potom vrátili k týmto ďalším dvom návrhom pána poslanca Šeptáka a k vládnemu návrhu. Potom by sme videli, v akom sme čase, a otvoríme rozpravu k všetkým. Ďakujem pekne. Do 18.00 hodiny prerušujem rokovanie Národnej rady. (Prerušenie rokovania o 17.43 hodine.) (Pokračovanie rokovania o 18.09 hodine.) I. Presperín, podpredseda NR SR: Žiadam vás, vážení páni poslanci, vážené panie poslankyne, aby ste sa dostavili do rokovacej sály k hlasovaniu o jednotlivých zákonoch. Páni poslanci, dostavte sa k hlasovaniu o zákonoch, ktoré sme prerokovali. Páni poslanci, prezentujte sa, prosím. Prosím, aby ste sa prezentovali, páni poslanci. (Hlasovanie.) Prítomných je 79 poslancov. Konštatujem, že sme uznášaniaschopní. Pristúpime teda, páni poslanci, panie poslankyne, k hlasovaniu o prerokovaných návrhoch. Najskôr budeme hlasovať o návrhoch zákonov o elektronickom podpise (tlače 984 a 1027). Prosím spravodajcu poslanca Palacku, aby zaujal miesto určené pre spravodajcov výborov. Pristúpime k hlasovaniu o návrhu skupiny poslancov Národnej rady Slovenskej republiky na vydanie zákona o elektronickom podpise (tlač 984) . Najskôr budeme hlasovať o návrhoch podaných podľa ustanovenia § 73 ods. 3 zákona o rokovacom poriadku. Prosím pána spravodajcu, aby návrh uviedol. G. Palacka, poslanec: Ďakujem, pán predsedajúci. Po istých nedorozumeniach po včerajšom prerokovaní tohto návrhu zákona sme sa s predkladateľom dohodli na interpretácii jeho vystúpenia tak, že pán predkladateľ navrhol, aby sa o tomto zákone pokračovalo v druhom čítaní, a preto treba dať hlasovať o tomto návrhu, aby Národná rada pokračovala v rokovaní o tomto návrhu zákona, hovorím o tlači 984, poslaneckom návrhu zákona o elektronickom podpise, v druhom čítaní. I. Presperín, podpredseda NR SR: Prosím, budeme hlasovať o tomto návrhu. Hlasujte o predloženom návrhu pána poslanca Palacku. (Hlasovanie.) Prítomných je 103 poslancov, za 70 poslancov, proti 5, zdržalo sa 22, nehlasovalo 6 poslancov. Konštatujem, že Národná rada sa uzniesla, že tento návrh zákona prerokuje v druhom čítaní. Pristúpime, pán spravodajca, k druhému hlasovaniu. Nech sa páči. G. Palacka, poslanec: Áno, pán predsedajúci, navrhujem v súlade s rozhodnutím predsedu Národnej rady, aby tento návrh bol pridelený ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre obranu a bezpečnosť a výboru pre európsku integráciu a lehoty aby boli určené v týchto výboroch, aby sa prerokoval do 11. októbra a v gestorskom výbore, ktorým je výbor pre hospodárstvo, privatizáciu a podnikanie, do 16. októbra. I. Presperín, podpredseda NR SR: Budeme hlasovať o predloženom návrhu pána poslanca Palacku. Prosím, hlasujte o tomto návrhu. Hlasujte, prosím. (Hlasovanie.) Prítomných je 105 poslancov, za 98, proti nikto, zdržalo sa 6, nehlasoval 1. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Teraz budeme hlasovať o vládnom návrhu zákona o elektronickom podpise (tlač 1027). Prvé hlasovanie bude, samozrejme, o návrhoch podaných podľa ustanovenia § 73 ods. 3 zákona o rokovacom poriadku. Prosím, pán spravodajca, aby ste návrh uviedli. G. Palacka, poslanec: Ďakujem. Navrhujem, aby Národná rada prijala uznesenie, ktorým postúpi tento návrh zákona do druhého čítania. I. Presperín, podpredseda NR SR: Hlasujte o predloženom návrhu. (Hlasovanie.) Prítomných je 106 poslancov, za 52 poslancov, proti 18 poslancov, zdržalo sa 31, nehlasovalo 5 poslancov. Konštatujem, že Národná rada sa uzniesla, že tento vládny návrh zákona neprerokuje v druhom čítaní. Teraz budeme hlasovať o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov (tlač 1038), v prvom čítaní. Prvé hlasovanie, prosím, pán poslanec Orosz, nech sa páči. Pán spravodajca uvedie prvé hlasovanie. L. Orosz, poslanec: V rozprave som predložil návrh, teda po mojom úvodnom slove, aby tento návrh bol postúpený do druhého čítania. Prosím, dajte hlasovať. I. Presperín, podpredseda NR SR: Dávam hlasovať o tomto návrhu pána spravodajcu poslanca Orosza. Hlasujte o predloženom návrhu v prvom hlasovaní. (Hlasovanie.) Prítomných je 103 poslancov, za 71, proti 2, zdržalo sa 27, nehlasovali 3. Konštatujem, že Národná rada sa uzniesla, že tento návrh zákona prerokuje v druhom čítaní. Druhé hlasovanie. Pristúpime k návrhu na pridelenie návrhu zákona výborom a na určenie gestorského výboru, ako aj určenie lehoty. Pán spravodajca, prosím. L. Orosz, poslanec: Navrhujem, aby Národná rada Slovenskej republiky rozhodla o tom, že tento návrh zákona bude pridelený na prerokovanie Ústavnoprávnemu výboru Národnej rady Slovenskej republiky, výboru pre obranu a bezpečnosť a výboru pre ľudské práva a národnosti. Zároveň navrhujem, aby za gestorský výbor bol navrhnutý ústavnoprávny výbor a aby lehoty pre výbory boli ustanovené tak, že gestorský výbor prerokuje tento návrh do 16. októbra a ostatné výbory do 14. októbra. I. Presperín, podpredseda NR SR: Ďakujem. Prosím, hlasujte o predloženom návrhu. Hlasujte. (Hlasovanie.) Prítomných je 105 poslancov, za 99, proti 1 poslanec, zdržali sa 4, nehlasoval 1 poslanec. Konštatujem, že Národná rada pridelila návrh tohto zákona výborom, určila gestorský výbor aj príslušné lehoty výborom na jeho prerokovanie v druhom čítaní. Nasleduje hlasovanie o návrhoch noviel zákona o veľkej privatizácii (tlače 995 a 1070). Spravodajcom k týmto návrhom zákonov bol pán poslanec Ján Šimko. Prosím, aby zaujal svoje miesto. Ako o prvom budeme hlasovať o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov. Pán poslanec Šimko podal návrh, aby sme nerokovali o tomto zákone, ak sa nemýlim, však, pán poslanec Šimko. Keby si upresnil svoj návrh najskôr.